钦定古今图书集成/明伦汇编/官常典/第300卷 > 卢恺
## 钦定古今图书集成/明伦汇编/官常典/第300卷 > 卢恺

按《隋书》本传，“恺字长仁，涿郡范阳人也。父柔，终于魏
中书监。恺性孝友，神情爽悟，略涉书记，颇解属文。周
齐王宪引为记室。其后袭爵容城伯，邑千一百户。从
宪伐齐，恺说柏杜镇，下之，迁小吏部大夫，增邑七百
户。”染工上士王神欢者，尝以赂自进，冢宰宇文护擢
为计部下大夫。恺谏曰：“古者登高能赋，可为大夫；求
贤审官，理须详慎。今神欢出自染工，更无殊异，徒以
家富自通，遂与搢绅并列，实恐惟鹈之刺，问之外境。”
护竟寝其事。建德中，增邑二百户。岁馀，转内史下大
夫。武帝在云阳宫，敕诸屯𥳑老牛，欲以享士。恺进谏
曰：“昔田子方赎老马，君子以为美谈。向奉明敕，欲以
老牛享士，有亏仁政。”帝美其言而止。转礼部大夫，为
聘陈使副。先是，行人多从其国礼，及恺为使，一依本
朝，陈人莫能屈。四年秋，李穆攻拔轵关、柏崖二镇，命
恺作《露布》。帝读之大悦曰：“卢恺文章大进，荀景倩故
是令君之子。”寻授襄州总管司录，转治中。大象元年，
征拜东京吏部大夫。开皇初，加上仪同三司，除尚书
吏部侍郎，进爵为侯，仍摄尚书左丞。每有敷奏，侃然
正色，虽逢喜怒，不改其常。帝嘉恺有吏干，赐钱二十
万，并赉杂彩三百匹，加散骑常侍。八年，上亲考百寮，
以恺为上，恺固让不敢受。高祖曰：“吏部勤干，旧所闻
悉，今者上考，佥议攸同。当仁不让，何愧之有。皆在朕
心，无劳饰让。”岁馀，拜礼部尚书，摄吏部尚书事。会国
子博士何妥与右仆射苏威不平，奏威阴事，恺坐与
相连。上以恺属吏，宪司奏恺曰：“房恭懿者，尉迟迥之
党，不当仕进。”威、恺二人曲相荐达，累转为海州刺史。
又吏部预选者甚多，恺不即授官，皆注色而遣。威之
从父弟彻、肃二人，并以乡正征诣吏部。彻文状后至，
而先任用。肃左足孪蹇，才用无算。恺以威故，授期请
郎。恺之朋党事甚明白。上大怒曰：“恺敢将天官以为
私惠！”恺免冠顿首曰：“皇太子将以通事舍人苏夔为
舍人，夔即苏威之子，臣以夔未当迁，固启而止。臣若
与威有私，岂当如此？”上曰：“苏威之子，朝廷共知。卿乃
固执以徼身，幸至；所不知者，便行朋附，奸臣之行也。”
于是除名为百姓。未几，卒于家。自周氏以降，选无清
浊。及恺摄吏部，与薛道衡、陆彦师等甄别士流，故涉
党固之谮，遂及于此。子义恭嗣。